

**LIETUVOS RESPUBLIKOS ŠVIETIMO, MOKSLO IR SPORTO MINISTERIJA**

Biudžetinė įstaiga, A. Volano g. 2, 01516 Vilnius, tel. +370 5 219 1225, el. p. smmin@smsm.lt, http://www.smsm.lt. Duomenys kaupiami ir saugomi Juridinių asmenų registre, kodas 188603091.

Atsisk. sąsk. LT30 7300 0100 0245 7205 „Swedbank“, AB, kodas 73000

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |
| --- |
| Lietuvos Respublikos Seimo Peticijų komisijai 2024-    **DĖL NUOMONĖS PATEIKIMO** |
|  |
| Lietuvos Respublikos švietimo, mokslo ir sporto ministerija (toliau – Ministerija) susipažino su Lietuvos Respublikos Seimo Peticijų komisijos prašymu dėl Justo Ivanausko skundo „Peticija dėl švietimo įstaigų ir atlikėjų, išorinių organizacijų bendradarbiavimo dėl atliekamų renginių švietimo įstaigose tvarkos pakeitimų“ ir teikia nuomonę dėl skunde įvardijamų siūlymų.  Atkreipiame dėmesį, kad visi skunde teikiami siūlymai yra susiję su prašymu teisės aktais sureguliuoti kultūros ir meno darbuotojų, vykdančių meninę ir kultūrinę veiklą / paslaugas, švietimo įstaigose procesus ir atsiskaitymus už suteiktas paslaugas, taip pat ugdyti šio proceso dalyvių kompetencijas.  Ministerija laikosi pozicijos, kad švietimo įstaigos turi gauti aukštos meninės vertės kultūros ir meno paslaugas, o atsiskaitymas už jas turi būti aiškus, skaidrus ir paprastas.  Šiuo tikslu, Ministerijai bendradarbiaujant su Kultūros ministerija, yra sukurtas ir nuo 2018 m. įgyvendinamas Kultūros pasas (nuoroda <https://www.kulturospasas.lt/>). Kultūros pasas – tai priemonė, leidžianti mokiniams valstybės lėšomis lankytis įvairiuose kultūros ir meno renginiuose, tokiuose kaip spektakliai, koncertai, parodos, kitos pažintinės bei edukacinės veiklos. Visos šios paslaugos gali būti teikiamos ir mokyklose, t. y. paslauga gali būti atvežama. Mokiniai kartu su mokytojais ar individualiai gali pasirinkti paslaugas iš sąrašo, į kurį patenka ekspertų teigiamai įvertintos ir aukštą pridėtinę vertę kuriančios kultūros bei meno paslaugos. Šiuo metu Kultūros pasas siūlo daugiau nei 4 000 įvairių kultūros renginių ir edukacinių užsiėmimų, apimančių kultūros paveldą, etninę kultūrą, architektūrą, cirką, baletą, kiną, lėlių teatrą, dramos teatrą, literatūrą ir kt. Nuo 2023 metų veikianti sistema buvo sukurta naudojant blokų grandinės technologiją (angl. *blockchain*), kuri palengvina kultūrinės edukacijos paslaugų užsakymą ir apskaitą. Norime pažymėti, kad veikianti sistema visiškai eliminuoja grynųjų pinigų operacijas, švietimo įstaigoms nereikia rūpintis lėšų rinkliavomis, o kultūros ir meno paslaugų teikėjams – sudarinėti sutarčių su mokyklomis, rūpintis renginio bilietų pardavimu. Be to, Kultūros pasą administruojanti institucija – Nacionalinė Martyno Mažvydo biblioteka – organizuoja mokymus paslaugų teikėjams ir švietimo įstaigų atstovams.  Kultūros paso paslaugos gali būti teikiamos mokiniams, besimokantiems pagal bendrojo ugdymo programas, tačiau, skyrus papildomų lėšų, Kultūros pasą planuojama plėsti, įtraukiant ir ikimokyklinio ugdymo įstaigas lankančius vaikus.  Atsižvelgdami į tai, kas anksčiau išdėstyta, manytume, kad naujo teisinio reglamentavimo kurti nėra būtinybės, o visi kultūros ir meno darbuotojai savo paslaugas švietimo įstaigoms turėtų teikti per Kultūros paso sistemą. Tokiu atveju vaikus pasieks tik kokybiškos kultūros ir meno paslaugos, o bendradarbiavimas tarp švietimo įstaigų ir paslaugų teikėjų ir atsiskaitymas už suteiktas paslaugas bus skaidrus ir aiškus. |
|  |

|  |  |  |
| --- | --- | --- |
| Švietimo, mokslo ir sporto viceministras                             Ignas Gaižiūnas |  | Agnė Kudarauskienė |

Aušra Birietienė, tel. + 370 664 46 081, el. p. Ausra.Birietiene@smsm.lt